Document ID: 31989D0469

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1989
για τη λήψη ορισμένων προστατευτικών μέτρων κατά της σπογγώδους εγκεφαλοπάθειας των βοοειδών στο Ηνωμένο Βασίλειο
(89/469/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου σε θέματα ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 89/360/ΕΟΚ (2), και ιδίως το άρθρο 9,
Εκτιμώντας:
ότι στην επικράτεια του Ηνωμένου Βασιλείου εμφανίστηκαν πολλές εστίες μόλυνσης από σπογγώδη εγκεφαλοπάθεια των βοοειδών ·
ότι η ασθένεια αυτή είναι δυνατόν να θεωρηθεί ως μία νέα σοβαρή και μεταδοτική ασθένεια, της οποίας η παρουσία μπορεί να αποτελέσει κίνδυνο για τα βοοειδή στα υπόλοιπα κράτη μέλη·
ότι θεωρείται ότι τα ζωντανά ζώα διατρέχουν σημαντικό κίνδυνο · ότι, εντούτοις, με βάση την επιδημιολογία και την παθογενετικότητα της ασθένειας, ο κίνδυνος θεωρείται ότι υπάρχει μόνο για τα βοοειδή που γεννήθηκαν πριν από τις 18 Ιουλίου 1988 ή γεννήθηκαν από μολυσμένες αγελάδες·
ότι οι αρχές του Ηνωμένου Βασιλείου έδωσαν εγγυήσεις σε ορισμένα κράτη μέλη για την πρόληψη της διάδοσης της ασθένειας· ότι, κατά συνέπεια, τα μέτρα αυτά πρέπει να εφαρμοστούν κατά τις ενδοκοινοτικές συναλλαγές σε όλα τα κράτη μέλη·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Ηνωμένο Βασίλειο δεν αποστέλλει στα υπόλοιπα κράτη μέλη ζωντανά βοοειδή που γεννήθηκαν πριν από τις 18 Ιουλίου 1988 ή που γεννήθηκαν από αγελάδες για τις οποίες υπάρχει υπόνοια ή έχει βεβαιωθεί επίσημα ότι πάσχουν από σπογγώδη εγκεφαλοπάθεια των βοοειδών.
Άρθρο 2
Το υγειονομικό πιστοποιητικό που προβλέπει η οδηγία 64/432/ΕΟΚ και συνοδεύει τις αποστολές βοοειδών από το Ηνωμένο Βασίλειο πρέπει να συμπληρωθεί με την ακόλουθη ένδειξη: «Ζώα που είναι σύμφωνα με την απόφαση 89/469/ΕΟΚ της Επιτροπής της 28ης Ιουλίου 1989, όσον αφορά την σπογγώδη εγκεφαλοπάθεια βοοειδών».
Άρθρο 3
Τα κράτη μέλη τροποποιούν τα μέτρα που εφαρμόζουν στις συναλλαγές ώστε να τα καταστήσουν σύμφωνα με την παρούσα απόφαση τρεις μέρες μετά την κοινοποίησή της. Ενημερώνουν αμέσως την Επιτροπή.
Άρθρο 4
Η Επιτροπή παρακολουθεί την εξέλιξη της κατάστασης και η παρούσα απόφαση θα τροποποιηθεί ενδεχομένως ανάλογα με την εξέλιξη αυτή.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1989.

Labels: 0
18
17
6